Daugavpils Lokomotīvju Remonta Rūpnīca

Vēsture

1866. gadā Daugavpilī (tajā laikā Dinaburga) tika izveidotas Pēterburgas—Varšavas un Rīgas—Orlas dzelzceļa līniju Galvenās dzelzceļa darbnīcas. Tajās varēja saremontēt 20 tvaika lokomotīves un 44 kravas divasu vagonus gadā.
1895. gadā darbnīcas paplašinātas, specializējoties tikai uz lokomotīvju remontu. Uzbūvēta arī sava elektrostacija ar jaudu 360 kW. 20. gadsimta sākumā Dvinskas galvenās dzelzceļa darbnīcas bija lielākais uzņēmums pilsētā, nodarbinot vairāk nekā tūkstoš cilvēku.
1945. gadā Galvenās dzelzceļa darbnīcas pārdēvētas par Daugavpils tvaika lokomotīvju vagonu remonta rūpnīcu.
1959. gadā sākās rūpnīcas rekonstrukcija, lai varētu remontēt dīzeļlokomotīves.
1962. gadā rūpnīca pārdēvēta par Daugavpils lokomotīvju remonta rūpnīcu.
Rūpnīcā ieviesti daudzi jauninājumi. 1968. gadā rūpnīca pirmā PSRS ieviesa konveijera līnija lokomotīves TE3 remontam. 1980. gadā ieviesta ražošanas pārvaldības automatizētā sistēma.
1980. gadā uz rūpnīcas bāzes izveidots Ļeņingradas dzelzceļa transporta inženieru institūta katedras "Lokomotīves un lokomotīvju saimniecība" filiāle.
1991. gadā rūpnīca pārdēvēta par Valsts dzelzceļa uzņēmums "LOKOMOTĪVE".
1990. gados uzsākts arī elektrovilcienu remonts (ER2, ER9).
1994. gadā izveidota Valsts akciju sabiedrība "LOKOMOTĪVE".
1997. gadā uzņēmums nodots privatizācijai. 1998. gadā tas privatizēts.
2001. gada 28. maijā LOKOMOTĪVE akcijas sāktas kotēt Rīgas fondu biržā Brīvajā sarakstā.
2004. gadā Igaunijas uzņēmumi Skinest un Spaceсom ieguva 84,5 % LOKOMOTĪVE akciju. Uzņēmums pārdēvēts par AS Daugavpils Lokomotīvju Remonta Rūpnīca.
2007. gada 21. maijā akcijas iekļautas Baltijas Otrajā sarakstā.
2007. gadā veikta rūpnīcas reorganizācija, izveidojot 11 meitas uzņēmumus.
DLRR peļņa 2012. gadā bija vairāk nekā 1 miljons EUR. 2013. gadā tai bija zaudējumi 263 953 EUR, ieņēmumi — 25 miljoni EUR, no kuriem 22,14 miljonus eiro veidoja dīzeļlokomotīvju remonts; 59,7 % produkcijas tika realizēti Krievijā.
2013. gada 22. augustā uzņēmums Pasažieru vilciens izsludināja konkursu „Par DR1A sērijas dīzeļvilcienu vagonu modernizāciju”. Tajā uzvarēja uzņēmumu apvienība AS Daugavpils lokomotīvju remonta rūpnīca, AS VRC Zasulauks un AS Rīgas vagonbūves rūpnīca, kas apvienojās pilnsabiedrībā DMU vilcieni. DLRR daļa pilnsabiedrībā bija 50 % balsstiesību. Līgums noslēgts 2014. gada 31. janvārī. DLRR darbu apjoms bija aptuveni 9 miljoni EUR, un projekts bija jāpabeidz līdz 2015. gada beigām.
2014. gada jūnijā Daugavpils Lokomotīvju Remonta Rūpnīca paziņoja, ka tā plāno diversificēt uzņēmuma darbību, lai pusi ieņēmumu nodrošinātu detaļu ražošana, bet otru pusi — dīzeļlokomotīvju remonts. Paredzēts ieguldīt 5 miljonus EUR jaunās iekārtās, piesaistot Eiropas Savienības struktūrfondu atbalstu, lai ražotu kvalitatīvas detaļas mašīnbūvei un metālapstrādei.
Ukrainas konflikta dēļ pasliktinājās Krievijas un Eiropas Savienības attiecības, līdz ar to krasi samazinājās pasūtījumi no Krievijas.
2015. gada marta sākumā Daugavpils lokomotīvju remonta rūpnīca pārdēvēja meitas uzņēmumu SIA Elektromaš par SIA DL Lokomotīve un dibināja uzņēmumu SIA DL Metalworking.
2016. gada septembra sākumā meitas uzņēmumi SIA DL Metalworking, SIA DL lokomotīve un SIA Loģistika pārdoti Lietuvas pilsonim Darjam Macijauskam; 20. septembrī tie pārdēvēti attiecīgi par: SIA Besonders, SIA Promotor AZ un SIA Gedankers.
20. septembrī paziņots, ka Daugavpils lokomotīvju remonta rūpnīca izveidojusi jaunus meitas uzņēmumus: SIA DL metal, SIA LogKom un SIA LokRem.
2016. gada 19. septembrī pilnsabiedrība DMU vilcieni nodeva pasūtītājam Pasažieru vilciens pēdējo sesto modernizēto vilcienu. Tā kā modernizācijas projekta realizācijas termiņš nebija ievērots, pasūtītājs piemēroja naudas sodu 10% apmērā, kas DLRR radīja zaudējumus. 2016. gada oktobrī "Daugavpils lokomotīvju remonta rūpnīca" valdībai lūdz piešķirt garantijas bankas kredīta nodrošināšanai. Kopš 2015. gada janvāra uzņēmumā bija atlaisti 432 darbinieki jeb 45 % no kopējā darbinieku skaita.
2017. gada 23. oktobrī akcionārs Igaunijas uzņēmums OÜ Lokomotiiv Investeeringud, kam piederēja 13,39 % Daugavpils lokomotīvju remonta rūpnīca kapitāldaļu, izteica obligāto akciju atpirkšanas piedāvājumu DLRR akcijām. Pēc akciju atpirkšanas obligātā piedāvājuma noslēgšanās 22. novembrī Lokomotiiv Investeeringud dalība AS Daugavpils lokomotīvju remonta rūpnīca palielinājās līdz 46,01 %. 13. decembrī Skinest Rail ieguva 100 % līdzdalību Lokomotiiv Investeeringud, tādējādi Skinest Rail tiešā un netiešā veidā kontrolēja 95,92 % DLRR akciju. Pēc akciju atpirkšanas līdz 2018. gada janvāra beigām Skinest Rail kontrolē bija 100 % DLRR akciju. 2. februārī AS Daugavpils Lokomotīvju Remonta Rūpnīca akcijas tika izslēgtas no Nasdaq biržas. 14. februārī tika paziņots, ka Skinest Rail kļuvis par vienīgo Daugavpils lokomotīvju remonta rūpnīca īpašnieku.

Pārvalde

AS Daugavpils Lokomotīvju Remonta Rūpnīca pārvaldes institūcijas ir akcionāru sapulce, padome un valde, no kurām augstākā ir akcionāru sapulce.
Padome ir uzņēmuma pārraudzības institūcija, kas akcionāru sapulču starplaikos pārstāv akcionāru intereses un uzrauga valdes darbību. Padome sastāv no 5 locekļiem, kurus ievēl uz trīs gadiem. Padomes priekšsēdētājs ir Oļegs Osinovskis (2016. gada augusta dati).
Sabiedrības Valdes sastāvā ir 2 locekļi.
No 2017. gada 5. oktobra līdz 2018. gada 26. aprīlim valdes priekšsēdētājs bija Vladimirs Kononovs.
No 2018. gada 26. aprīļa līdz 2019. gada 4. janvārim valdes priekšsēdētājs bija Lietuvas pilsonis Antans Žmejausks (Antanas Žmejauskas).
Pēc tam līdz 2019. gada 26. augustam valdes priekšsēdētājs bija Lietuvas pilsonis Gerimants Bakans (Gerimantas Bakanas).